ওয়েব ডেস্ক : ২৪ ঘণ্টায় শাহবুল আলমের খবর প্রচার হতেই নড়েচড়ে বসল SSKM কর্তৃপক্ষ। কেন রোগীকে ফেরানো হল, তা খতিয়ে দেখা হবে, জানালেন হাসপাতালের ডিরেক্টর। রেফার অভিযোগ সমাধানে কমিটি তৈরিরও ভাবনা কর্তৃপক্ষের। ২৪ ঘণ্টায় হয়রানির কাহিনি। শাহবুল আলমের যে অভিজ্ঞতা হল, তা নতুন নয়। এই নিয়ে বেশ কয়েকবার রোগী ফেরানোর অভিযোগ উঠল SSKM হাসপাতালের বিরুদ্ধে। শাহবুলই প্রথম নন, আগেও মুখ্যমন্ত্রীর দ্বারস্থ হতে হয়েছে অন্য রোগীর পরিবারকে। কিন্তু কেন এমন হবে? শাহবুল আলমের হয়রানির খবর বুধবার সকাল থেকে তুলে ধরে ২৪ ঘণ্টা। এরপরই তত্পর হয়ে ওঠে হাসপাতাল কর্তৃপক্ষ। হাসপাতাল ডিরেক্টর অজয় রায় জানিয়েছেন, ''কোন পরিস্থিতিতে রোগী মুখ্যমন্ত্রীর বাড়িতে গেলেন, খতিয়ে দেখা হবে। এমার্জেন্সি কেস ফেরানো  হয় না। এখানে কেন হল তাও খতিয়ে দেখা হবে।'' বারবার একই অভিযোগ ওঠায়, বিষয়টি নিয়ে চিন্তিত কর্তৃপক্ষ। রেফার নিয়ে অভিযোগ সমাধানে বিশেষ কমিটি তৈরির কথা ভাবা হচ্ছে।  এই কমিটির কাজ হবে, রেফার সংক্রান্ত কোনও অভিযোগ এলে খতিয়ে দেখা।
 
কিন্তু প্রশ্ন, এতে সমস্যা মিটবে তো? সময় মতো চিকিত্সা পাবেন তো শাহবুলের মতো দূর-দূরান্ত থেকে ছুটে আসা রোগীরা?